《同绣谷访吴石仓先生 其二》
清代·朱樟

曝画长廊趁晚晖，幽园高卧客来稀。一春梦雨遥相忆，昨日渔舟去未归。

曳杖细寻烧笋寺，出山未办采茶衣。武林耆旧烦收拾，忙剔银镫校是非。

作者简介：浙江钱塘人，字亦纯，又字鹿田，号慕巢，晚号灌畦叟。康熙三十八年举人，历官四川江油知县、山西泽州知州。少时从学于毛奇龄，颇为所赏。官蜀中十年，取诸书所载及观察所得，著《蜀客馀谭》，另有《观树堂集》。卒年八十。